  Анжелика Тихонова корреспондент 28-тӥ коньывуонэ Ижкарын «Шудком-ТодМа!» визьсынан шудон ортчиз. Та рад турнир финн-угор калыкъёслэсь нуналъёссэс пусъёнлы сӥземын вал. Со сярысь Ижкарысь Калыкъёслэн эшъяськон юртсылэн пресс-службаез ивортэ. Шудонэз 11 финн-угор калыкъёслэсь сяме пырем крезьгуро произведениоссэс кылзон бордысен мытӥзы. Турнире пыриськисьёслы кинлэн кудӥз тодыны кулэ вал. Бӧрысь со калыкъёслэн улон-вылонэнызы герӟаськем сямъёс но фактъёс сярысь юанъёс сётъязы. Кылсярысь, юазы, мар кизё вылэм удмуртъёс ю тысен валче, сыӵе ик бадӟым мед будоз шуыса (курегпуз), кыӵе финн-угор калык этносъёссылэн нимъёссы огвыллем луэмен грузинъёслы матын луэ (картвелъёс - карелъёс); мае саамъёс Сампи «кунзылэн» гоженыз нимало (Полярной круг). Шудонэ «Шудком» удмурт визьбур клубе пыриськисьёс сяна, «Одо мари тукым» («Поколение удмуртских марийцев») но Удмуртиысь мордва калыклэн огинэзлэн «Умарина» люкам командаез пыриськизы. Вормисе «Шудком» шудонъёслэн одӥгъёсыз азьветлӥсьёсыз – «Кызыайсо» командаысь егит удмуртъёс потӥзы Тодэ вайытом, финн-угор калыкъёслэн сямъёссы но улон-вылонзы сярысь юанъёсъя визьсынан шудон кылем арын ортчиз. Соку Удмуртиысь пор егитъёслэн «Уӝара» огазеяськоназы пыриськисьёс вормизы.  Тегъёс: Лулчеберет Ижкар Удмуртия удмуртъёс финн-угоркалыкъёс  